Broj: 711-I-1076-P-138/23-02-23

Zagreb, 2. lipnja 2023.

  **TAJANA ŽIVKOVIĆ**

**pročelnica Jedinstvenog upravnog odjela Općine Trpinja**

**Predmet: očitovanje na zahtjev Tajane Živković**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. svibnja 2023. pod brojem 711-U-4547-P-138/23-01-26 zaprimilo je zahtjev za očitovanjem koji je podnijela Tajana Živković, pročelnica Jedinstvenog upravnog odjela Općine Trpinja.

Uz podnesenom zahtjevu podnositeljica je postavila upit smatra li se poslovnim odnosom u smislu članka 4. stavka 5. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) ugovorni odnos općine i obiteljskog poljoprivrednog gospodarstva ili zadruge u vlasništvu člana predstavničkog tijela o zakupu ili privremenom korištenju državnog poljoprivrednog zemljišta na području općine.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3. i 4. ZSSI-a na 9. sjednici održanoj 2. lipnja 2023., podnositeljici daje očitovanje, kako slijedi.

Člankom 5. stavkom 1. točkom 4. ZSSI-a propisano je značenje pojma poslovni odnos u smislu toga Zakona te je propisano da se pojam odnosi se na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Člankom 5. stavkom 1. točkom 5. ZSSI-a propisano je značenje pojma poslovni subjekt u smislu toga Zakona te je propisano da to trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Sukladno navedenom, ugovorni odnos općine i obiteljskog poljoprivrednog gospodarstva ili zadruge u vlasništvu člana predstavničkog tijela o zakupu ili privremenom korištenju državnog poljoprivrednog zemljišta na području općine predstavlja poslovni odnos u smislu članka 4. stavka 5. ZSSI-a, ali se na isti poslovni odnos ne primjenjuje odredba članka 20. ZSSI-a, jer član predstavničkog tijela nije obveznik ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana